Tlačová správa: **Z jesenného výberového konania Rada vyradila dve frekvencie**

*Bratislava, 27. 9. 2017*

Rada pre vysielanie a retransmisiu **vyhlásila 19. septembra 2017** druhé tohtoročné výberové konanie na pridelenie rozhlasových frekvencií pre terestriálne vysielanie. Na základe podkladov Úradu pre reguláciu elektronických komunikácií a poštových služieb doň zaradila sedem voľných rozhlasových frekvencií.

Na dnešnom zasadnutí Rada rozhodla, že konanie vo veci pridelenia frekvencií
**88,2 MHz Žilina** a **101,9 MHz Žilina** zastavuje. V praxi to znamená, že **v aktuálne vyhlásenom výberovom konaní sa o tieto dve frekvencie nebude môcť uchádzať žiaden subjekt**. Dôvodom je prebiehajúci súdny spor.

 Ide o frekvencie, ktoré Rada nepridelila v predošlých výberových konaniach. Žiadatelia o frekvencie, vysielatelia RADIO ONE, s.r.o. a RADIO ROCK, s.r.o. napadli rozhodnutia Rady žalobami na Krajskom súde v Bratislave. Pokiaľ súd vo veci nerozhodne, Rada frekvencie nemôže prideliť. O podaní žalôb sa Rada dozvedela včera.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rvr.sk